钦定古今图书集成/历象汇编/岁功典/第062卷 > 《淮南子》 > 时则训
## 钦定古今图书集成/历象汇编/岁功典/第062卷 > 《淮南子》 > 时则训

孟秋之月，招摇指申，昏斗中，旦毕中，其位西方，其日
庚辛，盛德在金，其虫毛，其音商，律中《夷则》，其数九，其
味辛，其臭腥，其祀门，祭先肝，凉风至，白露降，寒蝉鸣，
鹰乃祭，鸟用始行。戮。天子衣白衣，乘白骆，服白玉，建
白旗，食麻与犬，服八风水，爨柘燧火。西宫御女白色，
衣白采，撞白钟，其兵戈，其畜狗，朝于总章左个，以出
“秋令。求不孝不悌，戮暴傲悍而罚之，以助损气。”立秋
之日，天子亲率三公九卿大夫以迎秋于西郊，还，乃
赏军率武人于朝。命将率选卒厉兵，简练杰俊，专任
有功，以征不义，诘诛暴慢，顺彼四方。命有司修法制，
缮囹圄，禁奸塞邪，审决狱，平词讼。天地始肃，不可以
赢。是月，农始升谷，天子尝新，先荐寝庙。命百官始收
敛，完堤防，谨障塞，以备水潦。修城郭，缮宫室，毋以封
矦。立大官，行重币，出大使。行是月令，凉风至三旬。孟
秋行冬令，则阴气大胜，介虫败谷，戎兵乃来。行春令，
则其国乃旱，阳气复还，五谷无实。行夏令，则冬多火
灾，寒暑不节，民多疟疾。七月，官库其树栋。